Kommissionens forordning (EF) nr. 1847/2001

af 20. september 2001

om åbning af licitation nr. 41/2001 EF over vinalkohol med henblik på nye industrielle anvendelser

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1493/1999 af 17. maj 1999 om den fælles markedsordning for vin(1), ændret ved forordning (EF) nr. 2826/2000(2),

under henvisning til Kommissionens forordning (EF) nr. 1623/2000 af 25. juli 2000 om gennemførelsesbestemmelser til forordning (EF) nr. 1493/1999 om den fælles markedsordning for vin for så vidt angår markedsmekanismer(3), senest ændret ved forordning (EF) nr. 1660/2001(4), særlig artikel 80, og

ud fra følgende betragtninger:

(1) Forordning (EF) nr. 1623/2000 fastsætter bl.a. gennemførelsesbestemmelser for afsætningen af lagre af alkohol, som hidrører fra destillationer omhandlet i artikel 27, 28 og 30 i forordning (EF) nr. 1493/1999, og som interventionsorganerne ligger inde med.

(2) Der bør gennemføres licitationer over vinalkohol med henblik på nye industrielle anvendelser for at reducere lagrene af EF-vinalkohol og muliggøre gennemførelsen af industrielle projekter af begrænset omfang i Fællesskabet eller forarbejdning til varer bestemt til eksport til industriel anvendelse. Den EF-vinalkohol, som medlemsstaterne oplagrer, består af mængder, der hidrører fra destillationer omhandlet i artikel 35, 36 og 39 i Rådets forordning (EØF) nr. 822/87 af 16. marts 1987 om den fælles markedsordning for vin(5), senest ændret ved forordning (EF) nr. 1677/1999(6), samt artikel 27 og 28 i forordning (EF) nr. 1493/1999.

(3) Siden Rådets forordning (EF) nr. 2799/98 af 15. december 1998 om den agromonetære ordning for euroen(7) skal budpriserne og sikkerhedsstillelsen angives i euro, og betalinger foretages i euro.

(4) Der bør for indgivelsen af bud fastsættes minimumspriser, der er differentieret efter endelig anvendelseskategori.

(5) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Vin -

UDSTEDT FØLGENDE FORORDNING:

Artikel 1

Der sælges ved licitation nr. 41/2001 EF vinalkohol med henblik på nye industrielle anvendelser. Alkoholen hidrører fra destillationer omhandlet i artikel 35 og 36 i forordning (EØF) nr. 822/87 og i artikel 27 og 28 i forordning (EF) nr. 1493/1999 og opbevares hos det franske interventionsorgan.

Der skal sælges en mængde på 100000 hl ren alkohol (100 % vol.). Beholdernes numre, oplagringsstederne og mængden af ren alkohol (100 % vol.) i hver beholder er anført i bilaget.

Artikel 2

Salget gennemføres i overensstemmelse med artikel 79, 81, 82, 83, 84, 85, 95, 96, 97, 100 og 101 i forordning (EF) nr. 1623/2000 og artikel 2 i forordning (EF) nr. 2799/98.

Artikel 3

Buddene skal indgives til det interventionsorgan, der ligger inde med den pågældende alkohol: Onivins-Libourne, Délégation nationale 17, avenue de la Ballastière BP 231 F - 33505 Libourne Cedex ( tlf. (33) 557 55 20 00, telex 57 20 25, fax (33) 557 55 20 59 ) eller fremsendes til dette interventionsorgan pr. anbefalet brev.

Buddene skal være indeholdt i en forseglet kuvert, der er forsynet med angivelsen: "Bud - licitation nr. 41/2001 EF med henblik på nye industrielle anvendelser", og denne skal igen være anbragt i en kuvert adresseret til det pågældende interventionsorgan.

Buddene skal være det pågældende interventionsorgan i hænde senest den 8. oktober 2001, kl. 12.00 (belgisk tid).

Hvert bud skal være ledsaget af et bevis for, at der over for det pågældende interventionsorgan, der ligger inde med den pågældende alkohol, er stillet en deltagelsessikkerhed på 4 EUR/hl ren alkohol (100 % vol.).

Artikel 4

Buddene skal have en minimumspris på 7,5 EUR/hl ren alkohol (100 % vol.) bestemt til fremstilling af bagegær, 28 EUR/hl for ren alkohol (100 % vol.) bestemt til fremstilling af kemiske produkter af amin- og kloraltypen til eksport, 32 EUR/hl for ren alkohol (100 % vol.) bestemt til fremstilling af "eau de cologne" til eksport og 7,5 EUR/hl for ren alkohol (100 % vol.) bestemt til andre industrielle anvendelser.

Artikel 5

Formaliteterne for udtagning af prøver er fastlagt i artikel 98 i forordning (EF) nr. 1623/2000. Prisen for prøverne er 10 EUR pr. liter.

Interventionsorganet skal levere alle nødvendige oplysninger om det alkohol, der er sat til salg.

Artikel 6

Sikkerheden for korrekt gennemførelse er på 30 EUR/hl ren alkohol (100 % vol.).

Artikel 7

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 20. september 2001.

På Kommissionens vegne

Franz Fischler

Medlem af Kommissionen

(1) EFT L 179 af 14.7.1999, s. 1.

(2) EFT L 328 af 23.12.2000, s. 2.

(3) EFT L 194 af 31.7.2000, s. 45.

(4) EFT L 221 af 17.8.2001, s. 8.

(5) EFT L 84 af 27.3.1987, s. 1.

(6) EFT L 199 af 30.7.1999, s. 8.

(7) EFT L 349 af 24.12.1998, s. 1.

BILAG

LICITATION Nr. 41/2001 EF OVER ALKOHOL MED HENBLIK PÅ NYE INDUSTRIELLE ANVENDELSER

Oplagringssted, mængde og egenskaber for den alkohol, der sælges

>TABELPOSITION>